Rådets konklusioner

om retshåndhævelse, god forvaltningspraksis og handel på skovbrugsområdet (FLEGT)

(2003/C 268/01)

RÅET FOR DEN EUROPÆISKE UNION,

1. som tager i betragtning, at Rådets resolution af 11. november 1999 henstiller til Fællesskabet og medlemsstaterne, at de bidrager til det handlingsorienterede partnerskab mellem Fællesskabet, dets medlemsstater, partnerlandene, internationale organisationer og civilsamfundet med henblik på en effektiv gennemførelse af de overordnede prioriteter vedrørende skove,

2. som erindrer om Rådets konklusioner om verdenstopmødet om bæredygtig udvikling (WSSD), Johannesburg-erklæringen om bæredygtig udvikling og Johannesburg-gennemførelsesplanen, og

3. som erkender, at den handlingsplan om FLEGT, som Kommissionen har foreslået, er en del af EU's faste tilsagn om at bidrage aktivt til internationale processer som f.eks. De Forenede Nationers Skovforum (UNFF), det udvidede arbejdsprogram om skovenes biologiske mangfoldighed i tilknytning til konventionen om den biologiske mangfoldighed (CBD), Den Internationale Organisation for Tropisk Træ (ITTO) og konventionen om international handel med udryddelsestruede vilde dyr og planter (CITES),

4. ser med tilfredshed på den handlingsplan om FLEGT, der findes i Kommissionens meddelelse, som et første skridt til at sætte ind mod det påtrængende problem med ulovlig skovhugst og den dermed forbundne handel på en samarbejdsbaseret og samordnet måde over for de forbrugende og de producerende lande, den private sektor og andre interessenter,

5. erkender, at ulovlig skovhugst er et komplekst problem, der kræver en tværfaglig tilgang,

6. er sig bevidst, at det er nødvendigt at tage retshåndhævelse, god forvaltningspraksis og handel op inden for rammerne af bæredygtig udvikling, bæredygtig skovforvaltning og fattigdomsreduktion samt social retfærdighed og national suverænitet.

Navnlig

7. erkender Rådet, at det er nødvendigt, at EU bidrager til den globale indsats mod problemet med ulovlig skovhugst, og

8. fremhæver vigtigheden af at forbedre retshåndhævelsen på skovbrugsområdet og den positive indvirkning, dette har med hensyn til fattigdomsreduktion, og

9. opfordrer Fællesskabet og medlemsstaterne til at indlede en politisk dialog med de vigtigste mållande for at fremme reformer af forvaltningspraksis på skovbrugsområdet, særlig med henblik på at

- forbedre ejendomsretten og adgangen til jord, især for marginaliserede landsbysamfund og oprindelige folk(1)

- styrke samtlige interessenters, navnlig de ikke-statslige aktørers og de oprindelige folks(2) faktiske deltagelse i den politiske beslutningstagning og gennemførelsen

- skabe større gennemsigtighed i forbindelse med udnyttelsen af skovene, bl.a. ved at indføre en uafhængig overvågning

- mindske korruptionen i forbindelse med tildeling af skovudnyttelsestilladelser samt fældning af og handel med tømmer

- inddrage den private sektor i de tømmerproducerende lande i bestræbelserne på at bekæmpe ulovlig skovhugst

- sætte ind over for andre spørgsmål, der har relation til ulovlig skovhugst, herunder finansieringen af voldelige konflikter

10. opfordrer Fællesskabet og medlemsstaterne til bl.a. i forbindelse med midtvejsrevisionen af landestrategipapirerne at indføre god forvaltningspraksis på skovbrugsområdet i deres strategier og udviklingssamarbejdsprogrammer, navnlig i regioner og lande med betydelige skovressourcer, og bevilge tilstrækkelige midler over de geografiske og tematiske budgetposter med henblik på kapacitetsopbygning og støtte til gennemførelsen af nøglereformer,

11. opfordrer Kommissionen til sammen med medlemsstaterne at inddrage alle større forbrugende og producerende lande og organisationer i en dialog, der tager sigte på at opnå konsensus om, hvordan problemet med ulovlig skovhugst og den dermed forbundne handel bedst kan gribes an, navnlig ved at undersøge de multilaterale og regionale reaktioner samt ved at forelægge og drøfte de idéer, der gøres rede for i handlingsplanen, på de relevante internationale møder som f.eks. UNFF, ITTO, de regionale FLEG-processer, det asiatiske skovpartnerskab (Asia Forest Partnership) og skovpartnerskabet vedrørende Congobækkenet (Congo Basin Forest Partnership),

12. opfordrer Kommissionen til sammen med medlemsstaterne at indlede drøftelser med de tømmerproducerende lande og de regionale organisationer om, hvorvidt de er villige til at indgå frivillige FLEGT-partnerskabsaftaler, deres synspunkter med hensyn til disse samt omfanget deraf og aflægge rapport til Rådet inden midten af 2004. Resultaterne af disse drøftelser skal danne grundlag for en kommende debat om Kommissionens mandat til at føre forhandlinger med de berørte parter,

13. opfordrer Kommissionen til at undersøge mulighederne for og overveje de interne og eksterne virkninger af de foranstaltninger, der nævnes i handlingsplanen, herunder udarbejdelsen af en forordning, samt undersøge mulighederne for og gennemførligheden af yderligere lovgivning for at kontrollere importen af ulovligt fældet tømmer og konflikttømmer under hensyntagen til relevante initiativer på andre områder samt gældende multilaterale mekanismer og konsekvenserne for den indenlandske industri og forelægge resultaterne for Rådet inden midten af 2004,

14. anmoder medlemsstaterne om at tilsende Kommissionen relevante oplysninger om deres nationale lovgivning, som kan anvendes til at sætte ind over for problemet med ulovlig skovhugst. Rådet foreslår i den forbindelse, at medlemsstaterne og Kommissionen opretter et virtuelt netværk, der gør det lettere at udveksle oplysninger om resultaterne af deres undersøgelser.

(1) Der findes ikke nogen fælles EU-holdning til brugen af udtrykket oprindelige folk. Nogle medlemsstater mener, at oprindelige folk ikke skal betragtes som folk, der har selvbestemmelsesret, som omhandlet i artikel 1 i den internationale konvention om borgerlige og politiske rettigheder og den internationale konvention om økonomiske, sociale og kulturelle rettigheder, og at brugen af udtrykket ikke indebærer, at et oprindeligt folk eller oprindelige folk skal kunne udøve kollektive rettigheder.

(2) Der findes ikke nogen fælles EU-holdning til brugen af udtrykket oprindelige folk. Nogle medlemsstater mener, at oprindelige folk ikke skal betragtes som folk, der har selvbestemmelsesret, som omhandlet i artikel 1 i den internationale konvention om borgerlige og politiske rettigheder og den internationale konvention om økonomiske, sociale og kulturelle rettigheder, og at brugen af udtrykket ikke indebærer, at et oprindeligt folk eller oprindelige folk skal kunne udøve kollektive rettigheder.